Tegelikult visati need numbrid välja  juba ka neli päeva tagasi aga siis selleni ei jõudnud ja mõtlesin, et kuna nüüd saab korralikult linkida ka allikale, mainin veelkorra ära. Esimest kahte neist numbritest ennustab Eestile OECD täna veebi riputatud Economic Outlook 2009 (I) ning teise viskas eile SDE Tallinna piirkonna üldkogul õhku Eiki Nestor. Ükski neist ei tundu ebareaalne, kui siis paari protsendi jagu liiga madalad, languse osas st.    Eestile prognoositakse 2009. aastaks 13,9% langust, 2010. aastaks 0,7% langust ning vastavate aastate riigieelarve puudujäägiks 5,6% ja 5,1%.    Euro püüdlemine tundub selles kontekstis hetkel ajuvaba ettevõtmine ning sellest loobumine võiks ilmselt langust veidigi pehmendada.    Euroala languseks ennustatakse käesoleval aastal 3,6% ning 2010. aastaks juba 0,9% kasvu (pisut on positiivsemas suunas korrigeeritud märtsis avaldatud numberid mis olid  vastavalt 3,5% langust ning 0,8% tõusu). Maailmakaubandusele pakutakse sellel aastal 12% langust ning uuel aastal juba 5,5% kasvu.    OECD ennustab, et järgmisel aastal algab nõrk taastumine kuid kuna Eesti kodumaine turg on sisuliselt kokku kukkunud ohustab seda (positiivset) ennustust suuremate eksporditurgude oodatust aeglasem taastumine. Uue kasvu saavutamine sõltub hetkel suuresti kodumaise nõudluse teenindamiselt ümber-orienteerumine välisturgudele.    Valitsuse võimalused  kriisiga tegeleda olevat piiratud valuutanõukogu süsteemi ning Eesti eurorahale suunatud ambitsioonidega. Devalveerimine lükkaks euro kasutuselevõtu edasi ning mõjuks laastavalt nii eraisikute kui ettevõtete rahakotile (eurolaenud). Eesti väike laenuportfell annab väga hea võimaluse kriisi ajal laenuraha kasutamiseks.    Uue töölepinguseaduse osas leiab OECD, et pikaajaliselt võimaldab see töölisi ümber suunata produktiivsematele ametikohtadele kuid lühiajaliselt võib suurendada töötust.